Hoe toets ek my batterybank? – KragDag Gemeenskap
Met die herinstelling van beurtkrag einde 2018, het talle verbruikers die besluit geneem om met behulp van batterye hulle besighede en huishoudings se kragsekuriteit te verseker. Aangesien die koste van batterye steeds ‘n duur insetkoste en groot uitgawe is, is dit belangrik om te verstaan wat ons koop en hoe om die uitgawe te evalueer en verstaan.
Verskeie eienskappe kan getoets word om die toestand van die batterye te evalueer sonder die gebruik van gespesialiseerde toerusting.
As ‘n voorbeeld weet ons dat die spanning van ‘n battery aandui hoe vol die battery gelaai is.
Deur bloot ‘n multi-meter te gebruik wat gelykstroom spanning kan meet is dit moontlik om die batteryspanning te meet en te vergelyk met die spanningsvlakke wat aangedui word op ons battery se datavel. Dit sal ons natuurlik net kan doen as die battery wel ‘n datavel het. Sommige lood-suurbatterye is heeltemal pap op 10,8Volt en ander op 11,6Volt. Dit is daarom nodig om die verskille te verstaan in hoe die batteryverskaffers die waardes van die data beskikbaar maak op datavelle. Die moontlike wisseling in spanning tussen verskillende lood-suurbatterye noodsaak dat elke battery se spesifieke datavel gebruik moet word ten einde die laai- en ontlaaivoorkeure vir ‘n spesifieke battery te bepaal.
C-koers van batterye
Die C-koers verwys na die kapasiteit en uithouvermoë van ‘n lood-suurbattery wanneer die battery teen ‘n spesifieke tempo gebruik word. “C” verwys na die kapasiteit van die grootte van ‘n battery (soos bv 200Ah) onderhewig aan die tempo waarteen die battery ontlaai word. As voorbeeld word ‘n 200Ah battery aangekoop teen C10, C20 of C100. Die C20 waarde dui op die ure waarteen die battery ontlaai kan word en die berekening word soos volg gelees of verstaan: 200Ah teen C20 is gelyk aan 200Ah / 20h = 10Ampere. Wat die datavel verduidelik is dat wanneer ‘n las van 10 Ampere op die battery gesit word, dat die battery vir ‘n periode van 20 uur behoort te hou.
Die leeftyd van die battery word beïnvloed wanneer die C-koers nie reg aangewend word nie.
Grafiek nr 1 wys dat indien ons die battery ontlaai teen ‘n tempo van 0.1C dat die battery sy spanning behoort te handhaaf vir ‘n periode van 100 minute waarna die spanning drasties sal begin val. (Sien die geel lyn in die grafiek) 0.1C = 0.1 x Kapasiteit van die battery = 0.1 x 200 = 20A.
20A x 12V = 240 Watt.
‘n Maklike manier om dus die lewering van die battery te monitor is om dit fisies te meet, noteer en plot. Die waardes wat gemeet is kan dan vergelyk word met die waardes wat voorsien word op die datavel van die spesifieke battery.
Die stroom van ‘n battery kan op ‘n soortgelyke manier getoets en monitor word. Sien die grafiek onder.
Grafiek nr 2 is voorsien deur die battery-verskaffer en gee vir ons ‘n aanduiding van die tydperk (aangedui in uur) wat die battery laste sal kan dryf teen ‘n spesifieke tempo (aangedui in ampere.) Volgens grafiek nr 2, sal ons die battery kan ontlaai teen ‘n tempo van 8,5 ampere, wat min of meer is wat ons laste is, en dit sal gedoen kan word vir ‘n periode van 20 uur. Dit is belangrik om daarop te let dat die tydperk en die laste in grafiek 2, ‘n aanduiding is van wanneer die battery heeltemal vol is totdat die battery heeltemal leeg is. Dit is dus nie gewens dat die battery vir 20 ure ontlaai word teen n tempo van 8,5 ampere nie, maar wel vir ‘n periode van 8-10 ure om sodoende die battery nie te diep te ontlaai nie. Indien ons dan wel nie meer as 50% van die beskikbare kapasiteit van die battery ontlaai nie, kan ons ‘n ander grafiek gebruik om die leeftyd van die battery te bepaal. Dit is hier waar grafiek nr 3 vir ons baie insiggewend is omdat dit dui op die hoeveelheid siklusse wat bereik kan word met ‘n battery wanneer die hoeveelheid stroom wat ontlaai word, bekend is. Volgens grafiek nr 3 kan ons sien dat die leeftyd van die battery min of meer 1800 siklusse behoort te wees teen ‘n 50% verbruik van die battery se kapasiteit.
Ons kan die datavelle gebruik om te bepaal of ons battery na wense funksioneer. Dit is dus moontlik om sonder gespesialiseerde toerusting vinnig en effektief ‘n battery te toets, mits ons toegang tot die nodige inligting kan verkry deur die datavelle van die onderskeie batterye.
Theuns 2019-03-21 at 14:49	- Reply
Gee asb ‘n tabel van volt lesing en % van vol vir batterye. Ek bedryf ‘n 48V stelsel
Carel 2019-04-07 at 08:33	- Reply
Elke battery model se volt lesing kan moontlik verskil, en dan is daar nog n verskil tussen tegnologië ook. Dit is hoekom dit belangrik is om te verseker dat die datablaaie vir jou spesifieke battery beskikbaar is. Watter fabrikaat battery het julle geinstalleer, en wat is die model nommer? Ons salk dalk kan kyk of die informasie vir jou spesifieke battery beskikbaar is.
Johan 2019-03-22 at 10:36	- Reply
Ek wil voorstel dat daar liewer na datablaaie (datablad) verwys word as ‘n datavel.
Jy praat van velle as daar na ‘rou’ papier verwys word maar sodra die papiervelle in formaat gesny is en inligting daarop aangebring is, dit is nou gedruk of geskryf, dan noem ons dit ‘n blad m.a.w. ‘n datablad. Jy gaan tog nie verwys na ‘n boek en sê ‘kyk op vel 28’. Jy sê ‘kyk op bladsy 28’. Want dit is ‘n blad van die boek waarop “data” aangebring is.
Carel 2019-04-07 at 08:36	- Reply
Dankie vir die insette Johan. Alhoewel, ek wel Afrikaans is, is my interaksie in die bedryf grootliks Engels en vind ek dat daar sekere verwysings is waar my taal kennis en woorde kennis ontbreek.
Dankie vir die toevoeging, ek sal in die toekoms dit so toepas.
Neels van Tonder 2019-03-25 at 09:14	- Reply
Die artikel verskaf praktiese en bruikbare informasie op n wyse dat almal dit kan verstaan. Ek moet juis nou my batterybank vervang (8 X 6V gholfkar batterye). Wil boorgatpompe (1 X 1, 5 Kw 380V en 1 X ,75Kw 380V) nou ook van die sonkrag stelsel af aandryf. Moet ek dit via die batterybank en n 5Kw inverter doen deur gebruik te maak van n variable speed drive, of kan ek dit direk van die sonpanele af doen deur gebruik te maak van n mppt controller? My sonpanle se kapasiteit is tans 2800W. Beplan om dit op te gradeer na minstens 4000W saam met n 5Kw Inverter/charger.
Carel 2019-04-07 at 08:45	- Reply
Ek sou nie sommer n boorgat op n battery bank sit nie. Afhangend van die motivering om dit wel te doen, sou ek eerder die boorgat pomp direk op n VSD sit wat direk van die panele af gedryf word sonder om nog n omsetter in die stelsel ook in te sluit.
Deesdae ky mens toestelle wat “Solar Pump Controllers” genoem word en is dit moontlik om op verskeie maniere die boorgat pomp direk van panele af te dryf.
Gebruik eerder die battery bank om die huishouding en leefstyl te ondersteun deur bv. n paar vertrekke in die huis te verlig sowel as om die tv, radio en moontlik die yskas aan die gang te hou.